**A HEFOP pályázat célja**

 A projekt hosszú távú általános célja:

* a tanulók alkalmazható, eszköz jellegű tudásszintje emelkedjen, az uniós átlagot elérje,
* az iskolából kikerülő diákok a változó munkaerőpiaci igényekhez jobban tudjanak alkalmazkodni;
* új oktatási tartalmak és módszertani eszközök kialakítása, melyek lehetővé teszik és segítik, támogatják az új pedagógiai kultúra megjelenését, elterjesztését;
* a korai iskolaelhagyók aránya csökkenjen
* a gyenge olvasási és írási kompetenciával rendelkezők aránya csökkenjen
* az egész életen át tartó tanulásban a résztvevők aránya növekedjen.

A projekt rövid távú, konkrét célja:

* 8 fő pedagógus a 6 kiemelt kompetencia területen új pedagógiai eszközök és eljárások alkalmazását sajátítsa el (120 órás akkreditált továbbképzés keretén belül), majd bevezesse saját oktatott tantárgyaiknál, valamint a kiegészítő foglalkozásokon
* A képzett tanárok további intézményi kollégákat készítsenek fel (belső képzés, műhelymunka keretén belül) arra, hogy a kompetencia-alapú oktatás az egész iskolai intézményben, az összes diák bevonásával megvalósulhasson
* A szervezet képessé váljon olyan szervezeti változásokat véghez vinni, melyek a kompetencia alapú oktatás stabil és megvalósítható alapjait jelentik
* További célunk, hogy a kompetencia-alapú oktatás elterjesztésében, hálózatépítési munkában szerepet vállaljunk

A képzésben részvevő közvetlen célcsoport száma 10 fő (8 pedagógus, 2 vezető). A projekt kapcsán érintve lesz a teljes tantestület.

A szükségletfelmérésben csatolt, és ezen célból készített kérdőíves vizsgálat eredményei a következők voltak: a pedagógusok részéről a kompetencia-alapú oktatás befogadó készségének aránya magas. A továbbképzésekben való részvétel számukra fontos, még a sok éves oktatói tapasztalattal rendelkező kollégák is szívesen vennének részt képzéseken. Zömmel tanórákon szeretnék alkalmazni az újszerű ismereteket, de más foglalkozásokon is felhasználnák azokat. A kérdőívet kitöltők 70%-a maga is használ innovatív elemeket oktatási munkájában. A tanárok az iskola vezetését biztos háttérként érzékelik.

A közvetett célcsoport a gimnázium542 diákja (kb. 50-50% fiú-lány), akiket az elsajátított új módszerekkel, megújított tananyaggal felmenő rendszerekben kívánunk nevelni-oktatni. A tanuló-összetétel meglehetősen heterogén mind a lakóhely- és körülmények, mind a szociális helyzet, családi háttér, szülők iskolai végzettsége és a tanulók motiváltsága tekintetében.

A diákok közel 40%-a XIII. kerületi, 20%-a hátrányos helyzetű, csonka családban és/vagy anyagilag nehéz körülmények között élő,
1-2% roma származású diák.

A szülői ház igénye (saját példájukból kiindulva), hogy az iskola olyan alapkompetenciákat erősítsen a gyerekekben, melyek alkalmassá teszik őket a választásokra, jó döntésekre, élethosszig tartó tanulásra, rugalmasságra.

Az iskola jelentős szerepet vállal az értékközvetítésben, akár a hagyományok ápolásáról, önismeretről, egészségnevelésről, akár a kultúra vagy viselkedési normák közvetítéséről van szó. Humánus, gyermekbarát, az egyéniséget tiszteletben tartó módon, de határozottan képviseljük a társadalmi együttélés alapelveit.

Képviseljük a testi-lelki egészséget, és célunk a személyiséget romboló rossz szokások, pótcselekvések elkerülése, elkerültetése: pozitív mintákat helyezünk előtérbe. Több sikeres egészségfejlesztési és drogprevenciós pályázatunk volt.

Az első félévben – az adaptáció első szakaszában, azaz kezdetében – 7 tanulócsoportban fog megvalósulni a projekt (összesen 135 gyereket érint), valamint minimum egy szabadidős tevékenységben részvevő csoportnál (15-20 fő). A projekt lezárása után kezdődik a 2007/2008-as tanév második féléve, akkor terveink szerint már 250 fő diákot érint a kompetencia-alapú oktatás.

A szükségletfelmérés szerint a diákok az iskola által nyújtott képzéssel elégedettek (5 fokú skálán 4-es az érték). A 71 kitöltő közül csak 2 fő nem ért egyet az új módszerek bevezetésével.

Az iskola mindkét érintett célcsoportja az új módszer támogatója.